Nog ‘n liggaam by Lonmin gevindŉ Tiende liggaam is Dinsdag by Lonmin se Marikana-myn naby Rustenburg in Noordwes gevind. Kapt. Dennis Adriao, ŉ polisiewoordvoerder, sê die liggaam is in bosse naby die myn gevind. “Ons weet nie wie die man is of hoe hy dood is nie. Die polisie sal vir so lank as nodig in die area bly.” ŉ SAPA-verslaggewer sê die liggaam is sowat 100m van ŉ koppie gevind en het ‘n skedel van ŉ dier op sy bors gehad. Twee polisiebeamptes, twee veiligheidswagte, drie betogers en twee ander mans is reeds in die geweld dood. Stakende werkers het Dinsdagmiddag op ŉ koppie in Wonderkop, naby die myn, bymekaargekom. Die werkers dring daarop aan dat hulle salarisse verhoog word tot R12 500 per maand. Die werkers beweer hulle verdien tans R4 000 per maand. “Ons soek geld. Ons het kinders om voor te sorg,” het Alfred Makhaya van die Oos-Kaap gesê. Hy sê indien hy nie R12 500 per maand verdien nie sal sy kinders “diewe word” aangesien hy nie vir hulle onderrig kan betaal nie. Volgens berigte was daar meer as 500 mans op die koppie en was hulle met knopkieries en ysterstawe gewapen.